**Broj: 711-I-335-M-4/19-02-17**

Zagreb, 18. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Nataše Novaković, predsjednice Povjerenstva, za davanjem mišljenja Povjerenstva,** na 35. sjednici, održanoj 18. siječnja 2019.g., daje sljedeće

**MIŠLJENJE**

**I. Sukladno odredbi članka 13. stavka 3. ZSSI-a, dužnosnica Nataša Novaković, predsjednica Povjerenstva za odlučivanje o sukobu interesa, može za vrijeme obnašanja navedene dužnosti obavljati poslove edukacije i sudjelovati na raspravama u sklopu projekta „Turistički sektor i uloga socijalnog dijaloga“, koji je u cijelosti financiran sredstvima Europskog socijalnog fonda i od toga ostvarivati prihode.**

**II. Na temelju članka 13. stavka 4. ZSSI-a dužnosnica je dužna istekom godine, u kojoj su ostvareni, Povjerenstvu podnijeti izvješće o imovinskom stanju u kojem će navesti prihode iz točke I. izreke.**

 Obrazloženje

Zahtjev za davanjem mišljenja Povjerenstva podnijela je dužnosnica Nataša Novaković, predsjednica Povjerenstva. U knjigama ulazne pošte zahtjev je zaprimljen pod poslovnim brojem: 711-U-329-M-4/19-01-3 dana 11. siječnja 2019. g., povodom kojeg se vodi predmet broj M-4/19.

Člankom 3. stavkom 1. podstavkom 45. ZSSI-a propisano je da su predsjednik i članovi Povjerenstva dužnosnici u smislu odredbi ZSSI-a, stoga je dužnosnica Nataša Novaković povodom obnašanja dužnosti predsjedniče Povjerenstva obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica navodi da je prije stupanja na dužnost predsjednice Povjerenstva, koju obnaša od 8. ožujka 2018.g., kao jedan od stručnjaka iz područja socijalnog dijaloga predložena od strane Udruge poduzetnika u hotelijerstvu u Hrvatskoj da kao jedan od edukatora sudjeluje na projektu financiranom sredstvima Europske unije. Prijavitelj projekta pod nazivom „Turistički sektor i uloga socijalnog dijaloga“ je Sindikat turizma i usluga Hrvatske u sklopu javnog poziva „Jačanje socijalnog dijaloga – faza III“. Navedeni Sindikat je prijavio projekt zajedno s Udrugom poduzetnika u hotelijerstvu u Hrvatskoj, Udrugom putničkih agencija, Kamping udruženjem Hrvatske, Hrvatskim ferijalnim i hostelskim savezom i Obiteljskim i malim hotelima. Svrha projekta je udruživanje turističkog sektora kroz neometanu komunikaciju glavnih dionika turizma u Republici Hrvatskoj te će se koristiti tri dubinske analize i usporedno obavljati edukacija predstavnika poslodavaca na koji način mogu komunicirati kroz socijalni dijalog, i to pod 1. Industrijski odnosi - radni odnosi, uvjeti rada, radna snaga turističkog gospodarstva RH , obrazovanje, pod 2. Prijedlog ekonomskih politika – destinacijski management, te pod 3. Prijedlog socijalnih politika – Utjecaj komunikacijskih vještina sindikata na kolektivno pregovaranje s partnerima unutar turističkog gospodarstva. Ukupna vrijednost projekta iznosi 1.433.468,38 kn te je u cijelosti financiran sredstvima Europskog socijalnog fonda – ESF u sklopu Operativnog programa Učinkoviti ljudski resursi 2014. - 2020., s time da je projekt započeo s provedbom 4. listopada 2018.g. s previđenim trajanjem od 18 mjeseci i rokom završetka provedbe 4. travnja 2020.g. Navodi se da prve edukacije počinju u veljači 2019.g. Dužnosnica navodi da će tijekom navedenih 18 mjeseci biti obvezna održati 10 radionica od po 6 sati predavanja, okrugli stol i jedno putovanje u trajanju od dva dana.

U zahtjevu dužnosnica navodi da, iako u smislu članka 13. stavak 3. ZSSI-a prethodno odobrenje Povjerenstva iz članka 13. stavka 2. ZSSI-a nije potrebno za obavljanje drugih poslova za vrijeme obnašanja dužnosti iz članka 3. ZSSI-a ako se radi o  stjecanju prihoda i naknada po osnovi sudjelovanja u međunarodnim projektima koje financira Europska unija, traži mišljenje Povjerenstva može li obavljati poslove edukacije u sklopu navedenog EU projekta.

Prije razmatranja predmeta i davanja mišljenja dužnosnica Nataša Novaković se sukladno članku 24. Pravilnika o načinu rada i odlučivanja Povjerenstva za odlučivanje o sukobu interesa izuzela od postupanja i davanja mišljenja u ovom predmetu.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz stavka 2. tog članka nije potrebno za obavljanje edukacijske djelatnosti te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Stavkom 4. je propisano da su dužnosnici obvezni prijaviti Povjerenstvu prihode iz stavka 2. i 3. tog članka ZSSI-a.

Iz sadržaja zahtjeva za mišljenjem proizlazi da dužnosnica namjerava za vrijeme obnašanja dužnosti predsjednice Povjerenstva u sklopu projekta „Turistički sektor i uloga socijalnog dijaloga“, u koji je predložena sudjelovati prije stupanja na navedenu dužnost od strane Udruge poduzetnika u hotelijerstvu Hrvatske, povremeno i privremeno obavljati poslove edukacije te raspravljati s drugim stručnjacima u obliku okruglog stola, a u svrhu udruživanja turističkog sektora jačanjem socijalnog dijaloga među sudionicima u navedenom sektoru, pri čemu je navedeni projekt u cijelosti financiran sredstvima Europskog socijalnog fonda.

Obzirom na navedeno, dužnosnica Nataša Novaković, predsjednica Povjerenstva može za vrijeme obnašanja navedene dužnosti obavljati poslove edukacije i sudjelovati na raspravama u provedbi projekta „Turistički sektor i uloga socijalnog dijaloga“ financiranog sredstvima Europskog socijalnog fonda (10 radionica od po 6 sati predavanja, okrugli stol i jedno putovanje u trajanju od dva dana) i od toga ostvarivati prihode, jer navedeno predstavlja obavljanje dopuštenih poslova edukacije i sudjelovanja na međunarodnim projektima iz članka 13. stavka 3. ZSSI-a, a također se ne radi niti o stalnim i redovitim poslovima.

Dužnosnica je istekom godine dužna Povjerenstvu podnijeti izvješće o imovinskom stanju u kojem će navesti visinu ostvarenih prihoda od obavljanja djelatnosti povodom sudjelovanja u provedbi navedenog međunarodnog projekta.

Slijedom navedenoga, Povjerenstvo je dalo mišljenje kako je navedeno u izreci ovoga akta.

ZAMJENIK PREDSJEDNICE POVJERENSTVA

 Davorin Ivanjek, dipl. iur.

**Dostaviti:**

1. Dužnosnica Nataša Novaković, elektronička dostava
2. Objava na internetskoj stranici Povjerenstva
3. Pismohrana